SMERNICA EVROPSKE CENTRALNE BANKE (EU) 2021/833

z dne 26. marca 2021

o statističnih informacijah, ki se poročajo o konsolidiranih bančnih podatkih (ECB/2021/14)

SVET EVROPSKE CENTRALNE BANKE JE –

ob upoštevanju Pogodbe o delovanju Evropske unije ter zlasti člena 127(2) in 127(5) Pogodbe,

ob upoštevanju Statuta Evropskega sistema centralnih bank in Evropske centralne banke ter zlasti členov 5.1, 12.1 in 14.3 Statuta,

ob upoštevanju naslednjega:

(1) Zbiranje statističnih informacij o konsolidiranih bančnih podatkih, natančneje statističnih informacij o agregirani konsolidirani donosnosti, bilancah stanja, kakovosti sredstev, likvidnosti in kapitalski ustreznosti kreditnih institucij in podružnic v Uniji ter kreditnih institucij in podružnic pod tujim nadzorom v vseh državah članicah je bistveno za nemoteno vodenje politik glede stabilnosti finančnega sistema v Uniji.

(2) Poročanje statističnih informacij o konsolidiranih bančnih podatkih zlasti pomaga pri analizi finančne stabilnosti, makrobonitetni politiki in strukturni analizi, s tem ko opisuje donosnost, učinkovitost, kakovost sredstev, koncentracijo, likvidnost, strukturo financiranja in kapitalsko ustreznost kreditnih institucij s sedežem v Uniji. Zato bi bilo treba te statistične informacije poročati ECB ter jih uskladiti z zahtevami za statistično poročanje v Izvedbeni uredbi Komisije (EU) št. 680/2014 (1), Uredbi Evropske centralne banke (EU) 2015/534 (ECB/2015/13) (2) in povezanih nacionalnih instrumentih.

(3) Opredelitve iz Uredbe Sveta (ES) št. 2533/98 (3) so relevantne za namene zahtev za poročanje iz te smernice, zato bi se morale uporabljati. Ta smernica se uporablja za kreditne institucije, kolikor se nanaša na družbo, katere dejavnost je sprejemanje vlog ali drugih vračljivih sredstev od javnosti in dajanje kreditov za svoj račun. Ker je bila opredelitev pojma „kreditna institucija“ v členu 4(1)(1) Uredbe (EU) št. 575/2013 Evropskega parlamenta in Sveta (4) nedavno spremenjena in se bo ta sprememba uporabljala od 26. junija 2021, je treba učinek te spremembe upoštevati pri opredelitvi področja uporabe te smernice. Da se zagotovi neprekinjenost statističnih časovnih vrst ter da bodo zadevne statistične informacije vključevale informacije o agregirani konsolidirani donosnosti, bilancah stanja, kakovosti sredstev, likvidnosti, financiranju, kapitalski ustreznosti in solventnosti subjektov, katerih glavna usmeritev je bančna dejavnost, je bila opredelitev pojma kreditna institucija za namene te smernice posodobljena.

(4) Da bi ECB lahko opravljala svoje naloge, je primerno določiti, da NCB zahtevane statistične informacije poročajo ECB do določenega datuma.

(5) Da se zagotovi točnost in kakovost statističnih informacij, ki jih zbira ECB, mora ECB določiti pravila za preverjanje in, kadar je ustrezno, popravke statističnih informacij, ki jih poročajo NCB. Iz istih razlogov bi morale NCB predložiti ECB pojasnila glede popravkov, s katerimi se znatno izboljša kakovost poročanih statističnih informacij.

(6) Primerno je za vse NCB določiti skupno metodo prenosa statističnih informacij, ki se poročajo ECB. V skladu s tem bi se morali o harmonizirani obliki elektronskega prenosa dogovoriti in jo določiti v Evropskem sistemu centralnih bank (ESCB).

(7) Vzpostaviti je treba postopek za učinkovito izvedbo tehničnih sprememb prilog k tej smernici, pod pogojem, da te spremembe ne spremenijo osnovnega konceptualnega okvira niti ne povečajo bremena poročanja. Pri izvajanju tega postopka bi bilo treba upoštevati stališča Odbora za statistiko ESCB. NCB bi morali take tehnične spremembe prilog k tej smernici predlagati prek Odbora za statistiko.

(8) Zaradi pravne varnosti bi morale NCB ravnati v skladu z določbami te smernice od istega datuma, kot je naveden v členu 2 Smernice Evropske centralne banke (EU) 2021/835 (ECB/2021/16) (5) –

SPREJEL NASLEDNJO SMERNICO:

Člen 1 Vsebina Ta smernica določa zahteve za poročanje nacionalnih centralnih bank (NCB), ki se nanašajo na statistične informacije o konsolidiranih bančnih podatkih, ki se poročajo ECB. Zlasti ta smernica določa statistične informacije, ki se poročajo ECB, obravnavo teh informacij, pogostost in čas tega poročanja ter standarde, ki veljajo za to poročanje.

Člen 2 Opredelitev pojmov V tej smernici se uporabljajo opredelitve pojmov iz člena 1 Uredbe (ES) št. 2533/98. Uporabljajo se tudi naslednje opredelitve pojmov: (1) „kreditna institucija“ pomeni „kreditno institucijo“, kakor je do 26. junija 2021 opredeljena v členu 4(1)(1) Uredbe (EU) št. 575/2013 in nato v členu 4(1)(1)(a) navedene uredbe; (2) „podružnica“ pomeni „podružnico“, kakor je opredeljena v členu 4(1)(17) Uredbe (EU) št. 575/2013; (3) „konsolidirana podlaga“ pomeni „konsolidirano podlago“, kakor je opredeljena v členu 4(1)(48) Uredbe (EU) št. 575/2013; (4) „subkonsolidirana podlaga“ pomeni „subkonsolidirano podlago“, kakor je opredeljena v členu 4(1)(49) Uredbe (EU) št. 575/2013; (5) „nadrejena institucija“ pomeni „nadrejeno institucijo v državi članici“, kakor je opredeljena v členu 4(1)(28) Uredbe (EU) št. 575/2013; (6) „nadrejena institucija v Uniji“ pomeni „EU nadrejeno institucijo“, kakor je opredeljena v členu 4(1)(29) Uredbe (EU) št. 575/2013; (7) „nadrejeni finančni holding“ pomeni „nadrejeni finančni holding v državi članici“, kakor je opredeljen v členu 4(1)(30) Uredbe (EU) št. 575/2013; (8) „nadrejeni finančni holding v Uniji“ pomeni „EU nadrejeni finančni holding“, kakor je opredeljen v členu 4(1)(31) Uredbe (EU) št. 575/2013; (9) „nadrejeni mešani finančni holding“ pomeni „nadrejeni mešani finančni holding v državi članici“, kakor je opredeljen v členu 4(1)(32) Uredbe (EU) št. 575/2013; (10) „nadrejeni mešani finančni holding v Uniji“ pomeni „EU nadrejeni mešani finančni holding“, kakor je opredeljen v členu 4(1)(33) Uredbe (EU) št. 575/2013; (11) „finančna institucija“ pomeni družbo, ki ni institucija ali čisti industrijski holding in katere osnovna dejavnost je pridobivanje deležev ali opravljanje ene ali več dejavnosti iz točk 2 do 12 in točke 15 Priloge I k Direktivi 2013/36/EU Evropskega parlamenta in Sveta (6), vključno s finančnim holdingom, mešanim finančnim holdingom, plačilno institucijo, kakor je opredeljena v točki 4 člena 4 Direktive (EU) 2015/2366 Evropskega parlamenta in Sveta (7), in družbo za upravljanje, ne vključuje pa zavarovalnih holdingov in mešanih zavarovalnih holdingov, kakor so opredeljeni v točki (f) oziroma (g) člena 212(1) Direktive 2009/138/ES Evropskega parlamenta in Sveta (8); (12) „tuji nadzor“ pomeni nadzor, kakor je opisan v členu 22 Direktive 2013/34/EU Evropskega parlamenta in Sveta (9), ki ga ima nad institucijo kateri koli naslednji subjekt: (a) finančna institucija s sedežem v državi članici, ki ni država članica zadevne institucije; (b) kreditna institucija s sedežem v državi članici, ki ni država članica zadevne institucije; (c) institucija s sedežem v državi zunaj Unije, katere dejavnost obsega dejavnosti kreditne institucije ali finančne institucije, kakor sta opredeljeni v točki 1 oziroma 11.

Člen 3 Statistične informacije, ki se poročajo o konsolidiranih bančnih podatkih 1. NCB poročajo ECB statistične informacije iz Priloge I in Priloge II k tej smernici ločeno za skupine institucij, določene v odstavku 3, kar vključuje vse naslednje: (a) nadrejeno institucijo v Uniji na konsolidirani podlagi; (b) nadrejeni finančni holding v Uniji na konsolidirani podlagi; (c) nadrejeni mešani finančni holding v Uniji na konsolidirani podlagi; (d) nadrejeno institucijo na subkonsolidirani podlagi; (e) nadrejeni finančni holding na subkonsolidirani podlagi; (f) nadrejeni mešani finančni holding na subkonsolidirani podlagi; (g) kreditno institucijo, ki ni del konsolidirane ali subkonsolidirane podlage institucije iz točk (a) do (f) v nobeni državi članici; (h) kreditno institucijo, za katero velja oboje naslednje: (i) kreditna institucija ni del konsolidirane ali subkonsolidirane podlage institucije iz točk (a) do (f), ki ima sedež v isti državi članici kot kreditna institucija; (ii) kreditna institucija je del konsolidirane ali subkonsolidirane podlage institucije iz točk (a) do (f), ki ima sedež v drugi državi članici kot kreditna institucija; (i) podružnico, ustanovljeno v Uniji, katere nadrejena oseba nima sedeža v isti državi članici. 2. Statistične informacije, ki se poročajo v skladu z odstavkom 1, temeljijo na informacijah, ki jih NCB zbirajo v skladu z Izvedbeno uredbo Komisije (EU) št. 680/2014, Uredbo Evropske centralne banke (EU) 2015/534 (ECB/2015/13) in povezanimi nacionalnimi instrumenti. NCB za namene te smernice te informacije agregirajo. 3. NCB poročajo statistične informacije v skladu z odstavkom 1 za vse naslednje: (a) institucije iz točk (a), (b), (c) in (g) odstavka 1, ki niso pod tujim nadzorom, sredstva vsake od njih pa znašajo manj kot 0,005 % skupnih konsolidiranih sredstev kreditnih institucij s sedežem v Uniji; (b) institucije iz točk (a), (b), (c) in (g) odstavka 1, ki niso pod tujim nadzorom, sredstva vsake od njih pa znašajo med 0,5 % in 0,005 % skupnih konsolidiranih sredstev kreditnih institucij s sedežem v Uniji; (c) institucije iz točk (a), (b), (c) in (g) odstavka 1, ki niso pod tujim nadzorom, sredstva vsake od njih pa znašajo več kot 0,5 % skupnih konsolidiranih sredstev kreditnih institucij s sedežem v Uniji; (d) institucije pod tujim nadzorom (zunaj Unije), ki so navedene v točkah (a), (b), (c) in (g) odstavka 1; (e) institucije pod tujim nadzorom (iz Unije), ki so navedene v točkah (d), (e), (f) in (h) odstavka 1; (f) institucije pod tujim nadzorom (iz euroobmočja), ki so navedene v točkah (d), (e), (f) in (h) odstavka 1; (g) podružnice pod tujim nadzorom (zunaj Unije), ustanovljene v Uniji, ki so navedene v točki (i) odstavka 1; (h) podružnice pod tujim nadzorom (iz Unije), ustanovljene v Uniji, ki so navedene v točki (i) odstavka 1; (i) podružnice pod tujim nadzorom (iz euroobmočja), ustanovljene v Uniji, ki so navedene v točki (i) odstavka 1; (j) vsako institucijo iz odstavka 1, ki je pomembna nadzorovana kreditna institucija ali pomembna nadzorovana skupina, kakor se določi v skladu s členom 6(4) Uredbe Sveta (EU) št. 1024/2013 (10) in delom IV Uredbe (EU) št. 468/2014 Evropske centralne banke (ECB/2014/17) (11); (k) vsako institucijo iz odstavka 1, ki je manj pomembna nadzorovana kreditna institucija ali manj pomembna nadzorovana skupina, kakor se določi v skladu s členom 6(4) Uredbe (EU) št. 1024/2013 in delom IV Uredbe (EU) št. 468/2014 (ECB/2014/17). 4. Za namene točk (a), (b) in (c) odstavka 3 se skupna konsolidirana sredstva kreditnih institucij s sedežem v Uniji za celo Unijo določijo z agregiranjem sredstev: (a) konsolidiranih nadrejenih institucij v Uniji; (b) konsolidiranih nadrejenih finančnih holdingih v Uniji; (c) konsolidiranih nadrejenih mešanih finančnih holdingih v Uniji na konsolidirani podlagi; (d) kreditnih institucij, ki niso vključene že v konsolidirano podlago subjektov iz točk (a), (b) in (c) tega odstavka. 5. NCB brez odlašanja predložijo ECB pojasnila, v katerih opišejo odstopanja od standardov poročanja, ki se uporabljajo v skladu z v skladu z Izvedbeno uredbo Komisije (EU) št. 680/2014, Uredbo Evropske centralne banke (EU) 2015/534 (ECB/2015/13) ali povezanimi nacionalnimi pravnimi instrumenti iz odstavka 2.

Člen 4 Roki 1. NCB poročajo statistične informacije o konsolidiranih bančnih podatkih v skladu s členom 3 četrtletno in v skladu z naslednjim časovnim razporedom: (a) celoten niz podatkov se poroča za statistične informacije ob koncu leta, in sicer do sredine maja v letu, ki sledi letu, na katero se informacije nanašajo, pri čemer se uporabi letna predloga iz Priloge I k tej smernici; (b) statistične informacije ob koncu marca, ob koncu junija in ob koncu septembra se poročajo na začetku julija, oktobra oziroma januarja, pri čemer se uporabi četrtletna predloga iz Priloge II k tej smernici. NCB za namene točke (a) poročajo postavke, označene z zvezdico (*) v Prilogi I k tej smernici, do sredine aprila v letu, ki sledi letu, na katero se informacije nanašajo. 2. ECB vsako leto do konca septembra sporoči NCB natančne datume prenosa v obliki koledarja poročanja za naslednje leto.

Člen 5 Popravki 1. NCB lahko popravijo statistične informacije za zadnje in predhodno četrtletje pred naslednjim rokom za poročanje, in sicer med rednim poročanjem. 2. NCB lahko statistične informacije za pretekla referenčna obdobja popravijo kadar koli, če se s tem znatno izboljša kakovost teh informacij. 3. NCB predložijo pojasnila za vse popravke statističnih informacij, ki jih izvedejo v skladu z odstavkom 2, in o tem, kako ti popravki vplivajo na te informacije.

Člen 6 Preverjanje 1. NCB brez poseganja v Uredbo (ES) št. 2533/98 spremljajo in preverjajo kakovost in zanesljivost statističnih informacij, ki se poročajo ECB v skladu s to smernico. 2. Če NCB ob preverjanju v skladu s tem členom ugotovijo odstopanja, rezultate tega preverjanja brez odlašanja predložijo ECB.

Člen 7 Prenos 1. NCB statistične informacije, ki jih je treba v skladu s to smernico poročati elektronsko, prenesejo na način, ki ga določi ECB. Oblika statističnega sporočila za to elektronsko izmenjavo statističnih informacij je oblika, dogovorjena v ESCB. 2. Kadar se odstavek 1 ne uporablja, lahko NCB s predhodnim soglasjem ECB uporabijo drug način prenosa statističnih informacij.

Člen 8 Poenostavljeni postopek spreminjanja Izvršilni odbor ECB lahko ob upoštevanju stališč Odbora za statistiko sprejme potrebne tehnične spremembe prilog, pod pogojem, da te spremembe ne spremenijo osnovnega konceptualnega okvira niti ne vplivajo na breme poročanja za poročevalske enote v državah članicah. Izvršilni odbor o kateri koli taki spremembi brez odlašanja obvesti Svet ECB.

Člen 9 Prvo poročanje 1. Prvo poročanje četrtletnih statističnih informacij, ki se poročajo v skladu s členom 4(1)(b), se začne s statističnimi informacijami za prvo četrtletje leta 2022. 2. Prvo poročanje letnih statističnih informacij, ki se poročajo v skladu s členom 4(1)(a), se začne s statističnimi informacijami za leto 2021.

Člen 10 Začetek učinkovanja 1. Ta smernica začne učinkovati na dan, ko so o njej uradno obveščene nacionalne centralne banke držav članic, katerih valuta je euro. 2. NCB držav članic, katerih valuta je euro, ravnajo v skladu s to smernico od 1. februarja 2022.

Člen 11 Naslovniki Ta smernica je naslovljena na vse centralne banke Eurosistema.

V Frankfurtu na Majni, 26. marca 2021 Za Svet ECB predsednica ECB Christine LAGARDE

(1) Izvedbena uredba Komisije (EU) št. 680/2014 z dne 16. aprila 2014 o določitvi izvedbenih tehničnih standardov v zvezi z nadzorniškim poročanjem institucij v skladu z Uredbo (EU) št. 575/2013 Evropskega parlamenta in Sveta (UL L 191, 28.6.2014, str. 1).

(2) Uredba Evropske centralne banke (EU) 2015/534 z dne 17. marca 2015 o poročanju nadzorniških finančnih informacij (ECB/2015/13) (UL L 86, 31.3.2015, str. 13).

(3) Uredba Sveta (ES) št. 2533/98 z dne 23. novembra 1998 o zbiranju statističnih informacij s strani Evropske centralne banke (UL L 318, 27.11.1998, str. 8).

(4) Uredba (EU) št. 575/2013 Evropskega parlamenta in Sveta z dne 26. junija 2013 o bonitetnih zahtevah za kreditne institucije in investicijska podjetja ter o spremembi Uredbe (EU) št. 648/2012 (UL L 176, 27.6.2013, str. 1).

(5) Smernica Evropske centralne banke (EU) 2021/835 z dne 26. marca 2021 o razveljavitvi Smernice ECB/2014/15 o denarni in finančni statistiki (ECB/2021/16) (glej stran 335 tega Uradnega lista).

(6) Direktiva 2013/36/EU Evropskega parlamenta in Sveta z dne 26. junija 2013 o dostopu do dejavnosti kreditnih institucij in bonitetnem nadzoru kreditnih institucij in investicijskih podjetij, spremembi Direktive 2002/87/ES in razveljavitvi direktiv 2006/48/ES in 2006/49/ES (UL L 176, 27.6.2013, str. 338).

(7) Direktiva (EU) 2015/2366 Evropskega parlamenta in Sveta z dne 25. novembra 2015 o plačilnih storitvah na notranjem trgu, spremembah direktiv 2002/65/ES, 2009/110/ES ter 2013/36/EU in Uredbe (EU) št. 1093/2010 ter razveljavitvi Direktive 2007/64/ES (UL L 337, 23.12.2015, str. 35).

(8) Direktiva 2009/138/ES Evropskega parlamenta in Sveta z dne 25. novembra 2009 o začetku opravljanja in opravljanju dejavnosti zavarovanja in pozavarovanja (Solventnost II) (UL L 335, 17.12.2009, str. 1).

(9) Direktiva 2013/34/EU Evropskega parlamenta in Sveta z dne 26. junija 2013 o letnih računovodskih izkazih, konsolidiranih računovodskih izkazih in povezanih poročilih nekaterih vrst podjetij, spremembi Direktive 2006/43/ES Evropskega parlamenta in Sveta ter razveljavitvi direktiv Sveta 76/660/EGS in 83/349/EGS (UL L 182, 29.6.2013, str. 19).

(10) Uredba Sveta (EU) št. 1024/2013 z dne 15. oktobra 2013 o prenosu posebnih nalog, ki se nanašajo na politike bonitetnega nadzora kreditnih institucij, na Evropsko centralno banko (UL L 287, 29.10.2013, str. 63).

(11) Uredba (EU) št. 468/2014 Evropske centralne banke z dne 16. aprila 2014 o vzpostavitvi okvira za sodelovanje znotraj enotnega mehanizma nadzora med Evropsko centralno banko in pristojnimi nacionalnimi organi ter z imenovanimi nacionalnimi organi (okvirna uredba o EMN) (ECB/2014/17) (UL L 141, 14.5.2014, str. 1).